ടെക്ക് ഫോര് ട്രൈബല്സ് പരിശീലനത്തിന് തുടക്കമായി കല്പ്പറ്റ: കേന്ദ്ര സര്ക്കാര്, ട്രൈഫഡ്, ട്രൈബല് അഫയേഴ്സ് മിനിസ്ട്രി എന്നിവര് ഐ.ഐ.ടി കാണ്പൂരുമായി സംയോജിച്ച് നടപ്പിലാക്കുന്ന ടെക്ക് ഫോര് ട്രൈബല്സ് കേരള പരിശീലന പരിപാടിയ്ക്ക് ജില്ലയില് തുടക്കമായി. തവിഞ്ഞാല്, തിരുനെല്ലി, നൂല്പ്പുഴ വന്ധന് വികാസ് കേന്ദ്രങ്ങളില് ആഗസ്റ്റ് 6 വരെയാണ് പരിശീലനം. ഐ.ഐ.ടി കാണ്പൂരിലെ അങ്കിത് സക്സേന, റോബിന് ഫിലിപ് എന്നിവര് കുടുംബശ്രീ ജില്ലാ മിഷനുമായി സഹകരിച്ചാണ് പരിശീലന പരിപാടി സംഘടിപ്പിക്കുന്നത്. ഗുണമേന്മയുള്ള ഉത്പന്നങ്ങള് സര്ട്ടിഫിക്കേഷനോടു കൂടി വിപണനം നടത്തുവാനായി ആദിവാസി മേഖലയിലുള്ള സംരംഭകരെ പ്രാപ്തരാക്കുകയാണ് പരിശീലന പരിപാടിയിലൂടെ ലക്ഷ്യമിടുന്നത്. ഇതിന്റെ ഭാഗമായി പരിശീലന കാലയളവില് തന്നെ ജില്ലയിലെ സംരംഭകര് ഫേസ്പാക്ക്, മഞ്ഞള് സോപ്പ്, മഞ്ഞള് തൈലം, തേന് നെല്ലിക്ക, തേന് ഇഞ്ചി തുടങ്ങിയ മൂല്യവര്ധിത ഉത്പന്നങ്ങള് നിര്മ്മിച്ചിട്ടുണ്ട്.വന ഉത്പന്നങ്ങളുടെ മൂല്യവര്ദ്ധനയിലും, സംസ്കരണത്തിലും സംരംഭകത്വം എന്ന ആശയത്തിലാണ് ഐ.ഐ.ടി കാണ്പൂര് പരിശീലനത്തിനുള്ള പാഠ്യപദ്ധതി തയ്യാറാക്കിയത്. ഇതിനോടൊപ്പം സംരംഭകത്വ കഴിവുകള്, പോസിറ്റീവ് സൈക്കോളജി, എന്.ടി.എഫ്.പി അടിസ്ഥാനമാക്കി പ്രാദേശികമായി ലഭ്യമായ തൊഴില് അവസരങ്ങള് മനസ്സിലാക്കുക, ഗ്രേഡിംഗ്, സോര്ട്ടിംഗ്, ബ്രാന്ഡിംഗ്, പാക്കേജിംഗ്, ഉത്പന്നത്തിന്റെ സര്ട്ടിഫിക്കേഷന്, മാര്ക്കറ്റ് സര്വ്വേ, ചില്ലറ വില്പ്പന തുടങ്ങിയ സംരംഭകത്വത്തിന് സഹായകമാകുന്ന വിഷയങ്ങളും പാഠ്യപദ്ധതിയില് ഉള്പ്പെടുത്തിയിട്ടുണ്ട്.